runetrust/blame-folketinget-dk huggingface dataset:
Susanne Eilersen (DF), 2017-05-04:
Jeg ville jo have stillet det samme spørgsmål som mine kolleger, for jeg blev faktisk lige så glad, da ordføreren startede på sin ordførertale og meldte ud, at ordføreren og ordførerens parti gerne havde set, at vi var gået det skridt længere, som også udvalget anbefaler, hvis der kunne være fundet et flertal for det.
Katarina Ammitzbøll (KF), 2022-02-04:
Vi oplever, at energiområdet håndteres lidt for tilfældigt, men den grønne energi er rygraden i den grønne omstilling; uden den kommer vi ikke i gang med elektrificering af tog, lettere transport og produktion, og uden grøn energi kan vi sige farvel til power-to-x- og brinteventyr, inden vi er kommet i gang, mens flere af vores EU-nabolande udvikler power-to-x-anlæg.
Lone Dybkjær (RV), 2009-03-24:
Så vil jeg tillade mig at gå ud fra, at fru Marlene Harpsøe faktisk taler på Dansk Folkepartis vegne, for Dansk Folkeparti har i præsidiesammenhæng vetoet, at det kom til at hedde Det Politisk-Økonomiske Udvalg og Ligestillingsudvalget.
Kim Behnke (FP), 1998-04-14:
Og jeg tror ikke, at der er nogen danskere, der føler det som noget særligt besvær, at når de skal på sommerferie, skal de lige huske at sørge for at have deres rødbedefarvede pas liggende bag forruden på deres bil og at vise det for den tyske toldbetjent, når de kører ind i Tyskland, og omvendt, når de vender tilbage, at vise det for den danske betjent. Det er ikke nogen besværlighed; det opfattes det i hvert fald ikke som af befolkningen.
Karen Hækkerup (S), 2011-06-21:
Derfor vil jeg bare spørge, om Venstre mener, at det er foreneligt med at sige, at man vil føre en ansvarlig politik, når man fremsætter forslag til grænsekontrol som det, vi jo har set regeringen er kommet med sammen med Dansk Folkeparti, og som får den administrerende direktør i Dansk Industri, Karsten Dybvad, til at sige, at den aftale ikke er forenelig med ønsket om at have et erhvervsliv i verdensklasse; at grænseballaden skader Danmarks omdømme, skader vores økonomi og vores renommé.
Sonja Albrink (CD), 2001-02-01:
Tanken om, at vildfremmede mennesker har gået rundt i stuerne og rodet i ens egne ting, er næsten ubærlig, og da opklaringsprocenten samtidig ikke er noget at råbe hurra for, er sandsynligheden for, at man får sine ting igen, og at gerningsmanden i det mindste bliver straffet, ikke særlig stor.
Rune Lund (EL), 2019-04-30:
Jeg har i hvert fald et eksempel, som også indgår i den regnemaskinerapport, »Den politiske regnemaskine«, som vi udgav for et år siden, og som handlede om den midlertidige kontanthjælpsydelse – det var i forbindelse med finansloven for 2015 – som skulle gives til et meget begrænset antal personer, som var faldet ud af dagpengesystemet.
Helge Sander (V), 2007-01-17:
Men jeg kender hr. Rasmus Prehns interesse for sagen, og retfærdigvis skal det også siges, at Socialdemokraterne har været med til at bevilge en del af de penge, som allerede er til stede, nemlig i medfør af den aftale om UMTS-midlerne, vi har indgået i fællesskab.
Lars Barfoed (KF), 2004-09-07:
Jeg synes ikke, man kan have noget imod, at de ældre, som tjener mindst, får noget mere, så der er ikke noget sådan i den inderste konservative sjæl - jeg tror, det var det udtryk, der blev brugt - som gør, at vi er imod at bruge midler til at give de ældre en bedre tilværelse på den måde.
Mette Frederiksen (S), 2011-10-26:
Jeg har på min vej mødt yngre mænd, som ønskede at tage del i deres børns opvækst nøjagtig lige så aktivt som børnenes mødre, men som følte sig bremset af en lovgivning, der ikke i tilstrækkelig grad sikrede dem muligheden derfor, og som måske også var omgivet af en lidt gammeldags kultur, hvor det med barsel var noget, der hængte sammen med kvinder.
Morten Østergaard (RV), 2010-04-23:
Vi nåede så til finanslovforhandlingerne sidste år, hvor vi skulle udmønte globaliseringsmidlerne, og hvor vi derudover i en række forligskredse på beskæftigelsesministerens område aftalte at sætte nogle ting i værk, som nu har været igennem en række behandlinger i Folketinget.
Morten Østergaard (RV), 2006-02-07:
Jeg vil gerne drøfte en sag med undervisningsministeren, som undervisningsministeren tidligere har haft lejlighed til at ytre sig om her i Folketingssalen, nemlig i forbindelse med et spørgsmål fra hr. Bjarne Laustsen om den foreslåede udmøntning af integrationsforliget fra i sommer, som bl.a. indfører en uddannelsespligt for unge under 25 år.
Pernille Rosenkrantz-Theil (EL), 2002-11-06:
Det vil altså sige, at når man, som ministeren oplyser, har dokumenter fra årene 1996 til 1999, vil der være en del af de forhold, som der ifølge Ruslands egen lovgivning er givet amnesti for, og de kan derfor ikke lægges til grund for en bedømmelse af Sakajevs udlevering.
Ole Stavad (S), 1999-11-26:
Det er jo lidt den samme problemstilling, man befinder sig i, når man sidder derhjemme ved sit eget spisestuebord med sin forsikringspolice foran sig og gerne ville kunne gennemskue det hele i den forsikring, man har tegnet hos sit forsikringsselskab; så synes man også, at det er svært at gennemskue det.
Charlotte Broman Mølbæk (SF), 2020-05-28:
Men der er ingen tvivl om, at hvis man kigger på nøgletallene for nogle af de fattigste kommuner og nogle af de rigeste kommuner, så kan man se, at der er alt for stor forskel, og det kan man også se i, hvad den enkelte borger kan forvente at modtage i serviceydelser i kroner og øre.
Martin Henriksen (DF), 2006-01-17:
Målet er at få gjort unge borgere i stand til at gennemføre en uddannelse og få dem ud på arbejdsmarkedet, men som sagt er det i sidste ende den enkeltes vilje til at lade sig integrere, som afgør, om det kan lade sig gøre, og velmente initiativer gør det ikke alene, det ved vi kun alt for godt.
Anne Baastrup (SF), 2010-11-10:
Så jeg vil godt spørge ministeren som politiker: Mener ministeren, at det den rigtige vej at gå, at man sætter de her 300-400 sommerhusejere i en situation, hvor de kan se frem til, at de mister deres sommerhus på sigt, fordi de ikke har råd til de priser, som en fremtidig køber eventuelt vil forlange?
Lars Løkke Rasmussen (V), 2009-01-13:
Men det fordrer selvfølgelig evnen og viljen til år for år at træffe beslutninger af samme rækkevidde som dem, vi magtede at træffe i 2008 med jobplanen og sygefraværsplanen, og her ser jeg skattereformen som noget, der giver en chance for at træffe beslutninger, der mere end opfylder 1 års ambitionsniveau.
Monika Rubin (M), 2024-10-03:
Vi talte også med nogle af de sundhedsansatte, der er på nogle af de små hospitaler, og også med folk i bygderne, og de udfordringer, som vi har i Danmark på sundhedsområdet, er jo næsten vand i forhold til nogle af de udfordringer, der er i Grønland, på grund af de store afstande, der er i Grønland.
Elsebeth Gerner Nielsen (RV), 2002-11-07:
Det er baggrunden for, at vi i Det Radikale Venstre kan tilslutte os, at vi udvider mulighederne, altså udvider rettighederne til at gælde i endnu 25 år, og så må vi håbe, at man på det tidspunkt er kommet dertil, at man har fået behandlet alle sagerne. Med andre ord: Vi strækker ansøgningerne over nogle år, hvilket også betyder, at vi strækker erstatningerne over nogle år.
Benedikte Kiær (KF), 2013-05-23:
Men når jeg påpeger, at det er væsentligt, at man også arbejder ordentligt med udbud for at sikre nogle fair og ordentlige betingelser for de danske virksomheder, er det, fordi jeg mange gange hører fra nogle af de danske virksomheder, som giver nogle ordentlige forhold for medarbejderne, og som også laver de her praktikpladser, at de er under pres, og at de er under hård konkurrence fra nogle af de virksomheder, som simpelt hen ansætter nogle medarbejdere under nogle forhold, som vi ikke bryder os om.
Christian Friis Bach (RV), 2023-05-04:
Vi ved jo, at mange unge knokler alt, hvad de kan, på deres studier, og jeg er med på, at et AO-kursus i Horsens, eller hvor det var, få timer om ugen ikke kunne tælle med; men er et fuldtidsstudium ikke det, ministeren mener også kan være berettiget til at komme med i beregningen af permanent ophold?
René Gade (ALT), 2016-01-28:
Derfor kunne vi godt tænke os at have en debat om, hvordan man kan genskabe tilliden til SKAT, sådan at vi, når vi har et lovforslag, der egentlig set med Alternativet øjne er rigtig positivt og vil alt det rigtige, ikke står og taler om fortidens dårligdomme.
Ane Halsboe-Jørgensen (S), 2021-03-10:
Den eksisterende praksis er baseret på et princip om, at det skal være muligt at gennemføre en dansksproget erhvervsakademiuddannelse på dansk, og det betyder, at alle obligatoriske fag skal udbydes på dansk, og de kan så i princippet dubleres til også at være der på engelsk.
Per Clausen (EL), 2008-12-05:
Det var jo et forsøg på med udgangspunkt i de debatter, der har været i forbindelse med vores tidligere beslutningsforslag, og med udgangspunkt i den meget omfattende diskussion, som Dyrenes Beskyttelses indsamling af underskrifter også har givet anledning til, at finde en vinkel på det her, der kunne skabe et bredt flertal i Folketinget omkring tingene.
Per Clausen (EL), 2005-03-16:
Så tror jeg også, også af hensyn til Rigspolitichefen, af hensyn til den statsadvokat, der er kommet med anklager i denne her sag, og af hensyn til politimesteren, at vi ikke lader os nøje med deres udlægning af, hvad der er sket, men får lavet en egentlig undersøgelse af det.
Simon Emil Ammitzbøll (LA), 2011-06-14:
Jeg kunne sådan set også være interesseret i, hvad Det Radikale Venstre så mener om spørgsmålet, for en af grundene til, at jeg synes, at det har været relevant at få diskussionen op igen, er jo sådan set, at folketingsmedlemmer fra diverse partier ligesom har talt meget om det her, også efter at man nedstemte Enhedslistens beslutningsforslag før den egentlige sommerferiedato.
Ellen Trane Nørby (V), 2012-10-04:
Det er fuldstændig korrekt, at Venstre har lagt et kontanthjælpsudspil frem, hvor vi er kommet med nogle forslag til, hvordan vi kan gøre vores kontanthjælpssystem bedre, så vi bl.a. sikrer mod, at unge mennesker, der i dag står med valget mellem enten at kunne få en uddannelse eller komme ud på arbejdsmarkedet, står i det paradoksale problem, at hvis de skal gå på SU, mister de penge, og hvis de skal ud på arbejdsmarkedet, må man sige, at med de ændringer, der er sket fra regeringens side på bl.a. kontanthjælpsområdet, er der ikke en økonomisk gevinst ved at få sig et arbejde.
Marianne Jelved (RV), 2002-03-22:
Uddannelsesudvalget var jo sammen i Finland og Sverige, og der mødte vi en helt anden holdning og erfaring end den, der karakteriserer dette lovforslag, nemlig at det at lære dansk som andetsprog - eller svensk eller finsk - i virkeligheden gjorde det endnu nemmere for børnene at lære endnu et nyt fremmedsprog.
Sandy Brinck (S), 2002-03-14:
Jeg kan sådan set godt forstå, at man som borger kan blive skræmt af mødet med det, der jo mildest talt ikke kan betegnes som Guds bedste børn, og at det i nogle situationer også kan være berettiget frygt, som den enkelte føler. Vi har pligt til at beskytte borgere, som bidrager til den fælles opgave, det er at have et retssamfund, hvor lovovertrædelser får konsekvenser, og domsfældelse sker altså ikke alene på tekniske beviser, men også på vidneforklaringer.
Carolina Magdalene Maier (ALT), 2018-01-26:
Rysensteen Gymnasium lige herovre er super populært på grund af deres global citizenship-linje, så hvorfor giver vi ikke Høje-Taastrup Gymnasium et højere socialt taxameter, så de kan oprette sådan en linje – måske endda en endnu bedre linje med endnu bedre tilbud, måske en tur til New York på deres linje til de studerende?
Simon Kollerup (S), 2022-04-19:
Og jeg kan jo godt lide tænkningen, der ligger bag det her, ved at sige: Hvad nu, hvis vi tog nogle af de her ejendomme, som alligevel stod til at skulle rives ned, og så fik dem lavet om til noget, der kunne bo turister i, i stedet for at de bare stod og forfaldt?
Christian H. Hansen (DF), 2004-03-25:
Hvis Dansk Folkeparti på forhånd støtter en sag, i det her tilfælde er det så landbrugsreformen, og siger til en minister, at vi gerne vil være med til at forhandle, og ministeren så kan konstatere, at det er der andre partier der ikke vil, fordi de ikke vil give mandat til at gå videre, er det så unaturligt, at Dansk Folkeparti er med til nogle forhandlinger?
Vivi Kier (KF), 2008-11-13:
Det ville være dejligt, hvis vi kunne fjerne dem med et snuptag, men midt i hele den her pessimistiske tale, der kom fra hr. Jens Peter Vernersens side, kan jeg da fortælle, at jeg faktisk løbende får henvendelser fra f.eks. kræftsyge mennesker, der nu oplever, at de her kræftpakker, vi har sat i gang, faktisk virker så hurtigt, at folk synes, de kommer alt for hurtigt i gang.
Rasmus Prehn (S), 2005-04-12:
Men i dag hører vi Venstres ordfører vende tilbage til den hårde linje, hvor man ikke vil lægge noget loft, og derfor er det fra Socialdemokratiets side væsentligt at få tydeliggjort, hvor regeringen forestiller sig, at loftet for anvendelse af kreditter skal ligge, når det – som det fremgår af lovforslaget – skal fastlægges i forbindelse med fastlæggelsen af kvotetildelingen for perioden 2008-2012.
Rosa Lund (EL), 2014-11-25:
Derfor mener vi i Enhedslisten, at Det Frie Forskningsråd spiller en meget vigtig rolle i vores forskningsstruktur, og vi mener, at Det Frie Forskningsråd burde få flerårige bevillinger, fordi det ville skabe sikkerhed i deres økonomi og sikkerhed om den forskning, som udspringer af Det Frie Forskningsråd.
Mogens Nørgård Pedersen (KRF), 1998-10-27:
Danmark skal være med til at sætte gang i processen, men der er grænser for, hvor langt Danmark kan gå i forhold til andre industrilande, hvis ikke vi i alvorlig grad vil forringe dansk erhvervslivs konkurrenceevne. Hvis udledningen af drivhusgasser skal nedbringes, må de store lande være med.
Mai Villadsen (EL), 2021-08-26:
For jeg vil også lige spørge ordføreren, om Dansk Folkeparti kan bakke op om det ændringsforslag, som vi fra Enhedslistens side i hvert fald stiller, og som drejer sig om, at regeringen bliver nødt til at indkalde til forhandlinger for at afsætte en pose penge, der kan følge med lønstrukturkomitéen.
Henrik Dam Kristensen (S), 2000-01-27:
Men hvis Venstre her undervejs, mens de har hørt min ordførertale, er blevet overbevist og synes, at vi skal stramme yderligere, så lad os da diskutere det. Jeg kan ikke gennemskue hr. Christian H. Hansens eksempel, men ved bare, at man jo må behandle folk ens, og er det frivilligt det ene sted, og skal der ikke være kursus, så skal der selvfølgelig heller ikke være det det andet sted.
Alex Vanopslagh (LA), 2024-01-16:
Når jeg tænker på, hvordan fremtidens ældrepleje skal se ud, kommer jeg altid til at tænke tilbage på et oplæg, jeg hørte for, jeg tror, det var 10 år siden, som handlede om, hvordan de har indrettet det i Tyskland, hvor man har sådan lidt en vouchermodel.
Maria Reumert Gjerding (EL), 2016-04-19:
Hvis vi i fremtiden også skal have et havmiljø, der er sundt, og som kan understøtte de fiskebestande, som fremtidens fiskere skal leve af, og som kan understøtte en rig natur, der er rig på oplevelser, og et fugleliv i international særklasse, bliver vi nødt til at rette vores opmærksomhed mod havnaturen.
Ester Larsen (V), 2001-01-18:
uden for regeringen et beslutningsforslag om hospicer, B 35 hed det. Der stod et meget stort antal folketingsmedlemmer bag ønsket om, at regeringen skulle tage nogle initiativer, der sikrede alle mennesker, der ønskede det, vederlagsfrit ophold på et hospice med overenskomst med det offentlige uanset bopæl.
Frank Dahlgaard (UP), 2000-10-05:
For der er jo ikke sket andet, end at finansverdenen har bekræftet det, som de økonomiske vismænd sagde allerede i maj måned, at der er fordele ved euroen og der er ulemper, og når man vejer det op mod hinanden, er det stort set ligegyldigt økonomisk og erhvervsmæssigt, om Danmark er med eller ej.
Helle Thorning-Schmidt (S), 2006-06-01:
Der har vi konkret foreslået, at man i stedet for at stjæle fra Landsbyggefonden, som De Radikale jo er med til i forliget med regeringen, går ud og siger: De penge er lejernes egne penge, lad os give dem tilbage til lejerne i form af billige huslejer, lad os give lejerne i de almene boliger adgang til billigere låntyper, så de kan bo billigere.
Claus Hjort Frederiksen (V), 2010-04-07:
Hvis man skulle pege på ældreområdet og på nogle områder, man kunne se på, så kunne det jo f.eks. være, ligesom vi har gjort i staten, at fjerne overflødige regler, som den enkelte kommune selv har indført, og som tager tid fra kerneydelsen, og at anvende den borgernære teknologi, som kan bidrage til at aflaste personalet.
Anne Grete Holmsgaard (SF), 2006-05-23:
Jeg synes, det fornuftigste i den sammenhæng vil være, at vi arbejder det hele ordentligt igennem og giver et så vidt muligt bredt og i hvert tilfælde solidt dansk svar til Europa-Kommissionen, hvad enten det bliver en flertals- eller mindretalsudtalelse eller en kombination af det.
Sandy Brinck (S), 2003-05-20:
Og ikke mindst selvfølgelig fagfolk udefra. Rådgivningen kunne meget vel ligge i Forbrugerrådets regi, sådan som det foreslås, og sådan at det er uafhængigt, og dermed at gælden ikke nødvendigvis gør, at man pludselig er klient i et socialpolitisk system.
Morten Homann (SF), 2003-04-10:
Jeg vil bare oplyse fru Inge-Lene Ebdrup om, at de 1,45 mia. kr., som går til forbedringer og vedligeholdelse af de almene boliger, jo er nogle penge, som er betalt af de almene lejere selv, så den store gavebod har jeg svært ved at se, at det skulle være.
Tove Videbæk (KRF), 2001-03-29:
Af alt det, man hører fra trillingeforeninger og flerlingeforeninger osv., kan man konkludere, at alle, der venter mere end to børn, automatisk får tilbudt at få fjernet et antal fostre, og det bekræfter fertilitetslægerne faktisk. Et andet spørgsmål vedrørende den retlige afklaring: Er det da ikke også ministerens opfattelse, at Det Etiske Råd faktisk er enig med Justitsministeriet i, at der skal afklares retligt omkring det her?
Morten Homann (SF), 2004-04-23:
Man kan sige, det er en lap på det problem, man fik skabt med liberaliseringen af fjernbusdriften for 2 år siden, og fornuften i spørgsmålet, som blev stillet allerede dengang, begynder at blive stadig mere tydelig: Hvad i alverden var egentlig meningen med den øvelse, man lavede?
Jens Kirk (V), 2010-02-11:
Men er det slet ikke gået op for hr. Bjarne Laustsen, at der er noget, der hedder puljeordninger, også for det kystnære fiskeri, og at man i det kystnære fiskeri faktisk godt kan være et par dage på havet eller næsten 3 dage og sejle ind, og at det, hvis man ikke har de rigtige kølefaciliteter, så vel slet ikke er bedre end for dem, der sejler ud, med både rengøring, pakning, frysning og det hele, når de kommer ind i land?
Simon Emil Ammitzbøll (LA), 2012-01-17:
Jeg ved ikke, om jeg afslører for meget fra forhandlingerne, men det her var ikke det, der fyldte mest, for nu at sige det sådan, men det er en lille, nyttig ændring, som vi har fået med i pakken, og som vi er glade for der er et noget bredere flertal for, end der var for at indføre den tåbelighed, man lavede i 2008.
Thor Möger Pedersen (SF), 2011-12-20:
På baggrund af konstruktive indvendinger fra erhvervslivet og en vilje fra Det Konservative Folkepartis side til at forhandle, er der faktisk sket det, som jeg tror de fleste virksomheder og borgere forventer af Folketinget, nemlig at vi har gjort et godt forslag endnu bedre, været konstruktive i dialogen og sikret, at vi har lyttet til de berørte parter.
Frode Sørensen (S), 2003-11-14:
Med hensyn til det sorte arbejde, som er beregnet til 7 pct., ved jeg ikke, om ministeren kan løfte sløret for det, vi har diskuteret meget her i dag, nemlig hvad det er 7 pct. af, for 7 pct. er jo sådan noget diffust noget, medmindre man ved, hvad det er af.
Lene Espersen (KF), 2003-05-05:
Der foreslås i den forbindelse bl.a., at der fastsættes meget specifikke regler om behandling af katte, herunder om sundhed og pleje af kattehold, at der sikres, at der alene anvendes humane metoder ved indfangning og aflivning af herreløse katte, og at reglerne for optagning, efterlysning og fremlysning af bortkomne katte forbedres.
Jakob Sølvhøj (EL), 2020-10-23:
Dertil kommer jo så også hele det samfundsmæssige problem med, at vi i den grad mangler faglært arbejdskraft, og derfor er det godt, at vi gør det både legitimt og anerkendelsesværdigt at tage en erhvervsuddannelse i forlængelse af en gymnasial uddannelse.
Søren Pape Poulsen (KF), 2016-05-27:
Jeg deler, tror jeg, fuldstændig hr. Holger K. Nielsens, hvad skal jeg sige, irritation over, at man vælger at overhøre et flertal i Folketinget, altså da man i 2015 besluttede at skære i de her midler i finansloven for indeværende år, og det var med en melding om, at det kunne man bare gøre.
Anne Paulin (S), 2020-12-21:
Så skal mit næste spørgsmål til fru Mona Juul være, hvad det så er for nogle virkemidler, som Konservative gerne ville sætte i spil for at nå det her niveau for et 2025-mål, som jeg kan forstå skal ligge på et tilpas niveau og være højere end regeringens.
Karsten Hønge (SF), 2017-03-31:
Og når nu hr. Lennart Damsbo-Andersen ofte henviser til, at Socialdemokratiet jo er en del af en forligskreds, som man tydeligvis er svært stolt af at have, hvilket medansvar føler Socialdemokratiet så for den her dramatiske udvikling, vel at mærke i den forkerte retning?
Anders Fogh Rasmussen (V), 2005-10-04:
Med forslaget lægges der op til en gennemgribende modernisering og en sammenhængende reform af dansk politi, herunder en reform af politiets geografiske struktur med henblik på at sikre et politi, der med store og slagkraftige politikredse har den nødvendige kapacitet og specialisering til at kunne leve op til fremtidens krav overalt i landet.
Pernille Skipper (EL), 2016-01-21:
Vi har i årevis – det er bestemt ikke kun siden september, hvor justitsministeren begyndte at beskæftige sig med problematikken – hørt fra kvindekrisecentre og andre, der beskæftiger sig med ofrene, og fra ofrene selv, at politiet beder kvinder om at gå hjem og tænke lidt over, om det nu var en voldtægt, og ofre bliver spurgt ind til, hvad de havde på, hvordan de opførte sig, og om de i øvrigt var berusede.
Trine Torp (SF), 2021-04-22:
Et af problemerne er jo også, at man på den her måde kan udhule forældrenes økonomi på en måde, så de måske ikke kan blive boende i den lejlighed, hvor der er det ekstra børneværelse, eller de ikke kan etablere de muligheder, der er for faktisk at få børnene hjem på besøg, uden at de føles som nogle gæster, der er på besøg, altså at de reelt har muligheder for at være forældre, når de er der.
Mikkel Bjørn (DF), 2023-04-27:
Så derfor vil jeg også spørge ordføreren – når ordføreren siger, at han faktisk er positivt stemt over for Dansk Folkepartis forslag på det her område – om ikke han vil indstille til, at regeringen indkalder til nogle forhandlinger på det her område, sådan at vi kan få strammet op på de områder, sådan at danskerne kan være bevidste om, at vi tager deres udfordringer seriøst, og at udlændinge selvfølgelig ikke både kan have gæld til det offentlige og samtidig senere få opholdstilladelse og på et tidspunkt måske ovenikøbet statsborgerskab.
Ellen Trane Nørby (V), 2011-05-31:
Vil Enhedslisten så være med til at garantere, at man vil finde de 4-5 mia. kr., som jo – ud over de 22 mia. kr., der mangler i forvejen – også mangler i den røde plan, hvis man samtidig skal hæve overførselsindkomsterne, i takt med at folk skal arbejde 12 minutter mere?
Martin Geertsen (V), 2022-04-28:
Vi tror, at kravet om stillingtagen til spørgsmålet om organdonation, når man møder det offentlige og skal have nyt sundhedskort eller pas eller kørekort, eller hvad man nu kan forestille sig, skal kombineres med løbende informationskampagner, så man som dansker ikke bare sådan fra den ene dag til den anden uden yderligere forberedelse bliver mødt med et helt nyt initiativ uden at være forberedt.